22/03/2017 | Administración LocalMunicipal
Santiago de Compostela
Urbanismo. Sección de Planeamento e Xestión
Anuncio de aprobación definitiva e publicación da normativa do Estudo de detalle no ámbito da Modificación puntual do Plan especial de reforma interior (PERI-5) e do Plan parcial do SUNP-6 (San Lázaro)

O Pleno da Corporación, na sesión ordinaria que tivo lugar o día 21 de xullo de 2016, adoptou entre outros, o seguinte acordo: – Aprobar definitivamente o Estudo de detalle no ámbito da Modificación puntual do Plan especial de reforma interior (PERI-5) e do Plan parcial do SUNP-6. San Lázaro, sen modificacións respecto do aprobado inicialmente o 20 de febreiro de 2012. O presente acordo publicarase no Diario Oficial de Galicia. Unha vez que se inscriba o Estudo de detalle no Rexistro de Planeamento Urbanístico de Galicia, procederase á publicación da súa normativa (apartado 3 do documento) no Boletín Oficial da Provincia. Contra o acordo da aprobación definitiva do citado Estudo de detalle, poderase interpoñer directamente recurso contencioso administrativo ante o Tribunal Superior de Xustiza de Galicia no prazo de dous meses, contados a partir do día seguinte ao da publicación deste anuncio. O citado acordo publicouse no Diario Oficial de Galicia o día 19 de outubro de 2016. De conformidade co disposto nos artigos 88 da Lei 2/2016, do 10 de febreiro, do solo de Galicia (LSG) e 208 e seguintes do Decreto 143/2016, do 22 de setembro, polo que se aproba o Regulamento da citada Lei 2/2016, o Estudo de detalle de referencia figura inscrito no Rexistro de Planeamento Urbanístico de Galicia, no Libro I, Tomo I, folla rexistral 34, co número RPG/00033/2017. En cumprimento do esixido polos artigos 82 da LSG e 70 da Lei de bases do réxime local, procédese a publicar deseguido a normativa do citado Estudo de detalle. Como se vén de explicar, o axuste efectuado polo Estudo de detalle limítase a unha lixeira modificación das rasantes de implantación da edificación e do viario de acceso correspondente, que se incrementan lixeiramente respecto do previsto no documento da Modificación puntual definitivamente aprobado, para permitir unha pendente axeitada nas ramplas de acceso á edificación. Tamén se completan as rasantes no conxunto do espazo público, que acada un maior nivel de definición. As cotas que se reaxustan son a cota de implantación da parcela U1 que pasa da cota 292,50 m. á cota 292,91 e a cota de implantación da parcela U2 que pasa da cota 294,50 m. á cota 295,21. Como consecuencia destes axustes reaxústanse tamén as cotas das vías que serven a estas edificacións. As cotas expresadas nos planos do Estudo de detalle reproducen as que están grafitadas no Proxecto de urbanización. Tendo en conta que están expresadas cun grao de precisión de dous decimais, considérase prudente admitir os axustes destas cotas, sempre que tales axustes non supoñan variacións superiores aos cinco centímetros respecto do valor sinalado nos planos. Nos planos do Estudo de detalle reflíctense de xeito preciso as cotas que se completan e reaxustan. Santiago de Compostela, 9 de marzo de 2017 O concelleiro delegado de Espazos Cidadáns, Dereito á Vivenda e Mobilidade (P. D. Decreto 3997/2015 do 16 de xuño de 2015) Asdo.: Jorge Duarte Vázquez